作者:吳潛
標題:賀新郎
內容:月綻浮雲裡。未須臾、長風掃蕩，碧空如水。誰在冰壺玉界上，眇視徵蠻戰蟻。便棄擲、塵寰脫屣。絺葛清冷緊袖冷，露華濃、暗襲人肌理。和酷暑，爭些氣。譙樓漏轉三更二。夜沈沈、經星緯宿，換垣移市。萬籟漸生秋意思，時節那堪屈指。奈投老、未酬歸計。矯首高天天不應，忽林梢、睡鵲驚飛起。同一夢，我與爾。